หุ้นไทยร่วงเพราะ….?
สัปดาห์ก่อนหน้านี้ มูลค่าการซื้อขายหุ้นหดหายไปเยอะ
7 มี.ค. 2560

ลูบคมตลาดทุน : ธนชัย ณ นคร
 
สัปดาห์ก่อนหน้านี้ มูลค่าการซื้อขายหุ้นหดหายไปเยอะ
บางวันลงมาเหลือ 3.2 หมื่นล้านบาท
อย่างวานนี้ครึ่งวันแรก ก็เหลือเพียง 1.66 หมื่นล้านบาท และตลอดทั้งวันมีการซื้อขาย 3.87 หมื่นล้านบาท
ประเด็นไม่มีอะไรมาก
นักลงทุนเฝ้ารอดูการประชุมคณะกรรมการ FOMC ธนาคารกลางสหรัฐ หรือเฟด ที่จะมีขึ้นในวันที่ 14-15 มี.ค.นี้
แต่จริงๆ แล้วในวันที่ 10 มี.ค.นี้ ก็น่าจะพอเริ่มรู้แล้ว
เพราะทางการสหรัฐฯ จะมีการประกาศตัวเลขการจ้างงานนอกภาคการเกษตรออกมา
หากตัวเลขออกมาดี
โอกาสที่เฟดจะปรับขึ้นอัตราดอกเบี้ยนโยบายในอาทิตย์ถัดไปก็มีอยู่สูง
นักลงทุนจะเริ่มมองเห็นความชัดเจนมากกว่าตอนนี้
การซื้อขายหุ้นในช่วงนี้ เป็นการต่อสู้กันระหว่าง “ฝ่ายรอซื้อ” กับ “ฝ่ายรอขาย”
ฝ่ายแรก ก็มองว่า โอกาสที่ตลาดจะปรับลงมาอีกนั้น มีค่อนข้างมาก จึงตั้งซื้อหุ้นตัวต่างๆ ไว้ในระดับราคาค่อนข้างต่ำ
หรือหากไม่ได้ในราคานี้ ก็ปล่อยไป
ส่วนฝ่ายหลังก็อาจจะมองว่า มีโอกาสที่ตลาดจะรีบาวด์ได้ เพราะดัชนีเป็นขาลงมาหลายวันแล้ว ก็เลยไม่ได้ตั้งขายในราคาที่ถูกมากนัก
หุ้นที่จะมีการจะซื้อจะขายระหว่าง 2 ฝ่าย ก็เลยไม่ Match กัน
ยิ่งตลอดสัปดาห์นี้ และสัปดาห์หน้า จะมีหุ้นหลายๆ ตัวประกาศขึ้น XD และจะเป็นปัจจัยกดดันตลาดหุ้นลงไปอีก
ดัชนีหุ้นไทยจึงถูกมองจากนักวิเคราะห์ว่า จะแกว่งตัวในช่วงแคบ
และจะเป็นไปอย่างนี้อีกสักพัก
ผมคุยกับคุณเผดิมภพ สงเคราะห์ กรรมการผู้จัดการ สายงานจัดการเงินทุนบุคคล ของ บล.กสิกรไทย
เขาบอกว่า หากเฟดขึ้นดอกเบี้ย ฟันด์โฟลว์ก็น่าจะออกไปเพิ่ม หลังก่อนหน้านี้ ได้ทยอยออกไปบ้างแล้ว
ส่วนโอกาสขึ้นดอกเบี้ยของเฟด ก็มีอยู่ค่อนข้างสูง
ผมเลยหันมาถามถึงปัจจัยในประเทศ อย่าง ตัวเลขกำไรของบริษัทจดทะเบียน หรือ “บจ.” ปี 2559 กว่า 9.09 แสนล้านบาท เพิ่มขึ้น 30% พอจะช่วยได้บ้างไหม
คำตอบคือ ไม่น่าจะช่วยได้
เพราะตัวเลขกำไรไตรมาส 4/59 ออกมามากกว่าที่คาดการณ์ไว้
แม้ตัวเลขไตรมาส 4/59 เทียบกับไตรมาส 4/58 จะออกมาดีกว่า แต่หากเทียบกับไตรมาส 3/59 แล้ว ตัวเลขกลับออกมาไม่ดีนัก
และในปี 60 นี้ ก็คาดการณ์ว่า กำไรสุทธิจะเติบโตเพียง 6%
มีความเห็นจากคุณปริญญ์ พานิชภักดิ์ กรรมการผู้จัดการ บล.ซี แอล เอส เอ ครับ
คุณปริญญ์ บอกเช่นกันว่า ก็คงจะอึมครึมไปอีกสักพัก จนกว่าจะมีความชัดเจนเรื่องที่ว่า เฟดขึ้นดอกเบี้ยหรือไม่
ส่วนฟันด์โฟลว์ที่เริ่มทยอยออกไปแล้ว และหากเฟดขึ้นดอกเบี้ยจริงๆ ก็อาจมีออกไปเพิ่มอีกบ้าง
ประเด็นที่น่าสนใจคือ หากเฟดขึ้นดอกเบี้ยในช่วงไตรมาส 1/60 นี้จริงๆ ก็ถือว่า ปรับขึ้นเร็วกว่าที่คาดการณ์ไว้
แต่ก็ไม่ได้หมายความว่า เฟดจะขึ้นดอกเบี้ยต่อเนื่องในช่วงไตรมาส 2 นี้เลย เพราะอาจเร็วเกินไป
ส่วนก่อนหน้านี้ นักวิเคราะห์ย่านวอลล์สตรีทต่างคาดกันครับว่า เฟดน่าจะขึ้นดอกเบี้ยปีนี้ประมาณ 3 ครั้ง ดังนั้น จึงมีความเป็นไปได้ว่า หากไตรมาส 2 ไม่ปรับขึ้น
นั่นก็หมายความว่าจะไปปรับในช่วงไตรมาส 3 และไตรมาส 4 ปีนี้
จริงๆ แล้ว ได้คุยกับนักวิเคราะห์อีกหลายๆ คนเมื่อวานนี้
โดยเฉพาะในช่วงเย็น หลังจากตลาดหุ้นปิดทำการ
ดัชนีปรับลงไป12.59 จุด มาปิดที่ 1,553.61 จุด ซึ่งหลายๆ คน ตอบคำถามไปในแนวทางเดียวกัน
ทว่าหากสอบถามไปยังนักลงทุน และข่าวจากห้องค้าต่างๆ ก็จะพบว่า ยังมีปัจจัยนอกเหนือจากเรื่องของเฟดด้วย และเป็นปัจจัยภายในประเทศ
โดยเฉพาะที่กำลังเป็นข่าวในขณะนี้
วานนี้หุ้นหลายๆ ตัว ที่เข้าไปเกี่ยวข้องกับข่าวนี้ ต่างพาเหรดปรับลงกันหมด
แม้ว่าบางตัวพื้นฐานจะดีมากๆ ก็เหอะ